1. ปัจจัยความเสี่ยง

ปัจจัยความเสี่ยงในการดำเนินธุรกิจของบริษัทฯ มีดังนี้

1.1 ความเสี่ยงจากการพึ่งพิงผู้ถือหุ้นรายใหญ่

  บริษัทฯ มีการทำสัญญาความช่วยเหลือทางด้านพึ่งพิงเครื่องหมายการค้า ภายใต้ชื่อ “TSK”, []
  และ “HI-LEX” และทางด้านเทคนิคในการผลิตสายควบคุมรถยนต์ รถจักรยานยนต์
  และชุดควบคุมรางกระจกหน้าต่างรถยนต์แบบใช้สายเคเบิลควบคุมทั้งหมดมาจากนิปปอน เคเบิล
  ซิสเต็ม อิงค์ (“TSK”) เป็นลายลักษณ์อักษร โดยจะหมดอายุลงในปี 2549 และ 2551
  ตามลำดับ รวมทั้งบริษัทฯ มีการสั่งซื้อวัตถุดิบและชิ้นส่วนประกอบจาก TSK ได้แก่ ยาง
  ส่วนประกอบสำเร็จรูป ฯลฯ เนื่องจากวัตถุดิบและชิ้นส่วนประกอบต่าง ๆ
  บางอย่างดังกล่าวไม่สามารถผลิตได้ในประเทศ หรือปริมาณการผลิตไม่คุ้มที่จะผลิตเอง
  หรือไม่สามารถจัดหาวัตถุดิบภายในประเทศไทยได้ โดยบริษัทฯ ไม่มีการทำสัญญาใด ๆ
  เป็นข้อกำหนดบังคับในการจัดซื้อวัตถุดิบแต่อย่างใด

  อย่างไรก็ตาม ในประเด็นความเสี่ยงด้านการสั่งซื้อวัตถุดิบและชิ้นส่วนประกอบดังกล่าวนั้น บริษัทฯ
  เชื่อว่าสามารถจัดซื้อจากบริษัทอื่นในประเทศญี่ปุ่นเพื่อทดแทนการสั่งซื้อ TSK ได้ทันที
  แต่อาจมีค่าใช้จ่ายที่สูงขึ้น อีกทั้ง บริษัทฯ
  ยังพยายามจัดหาคู่ค้าวัตถุดิบและชิ้นส่วนประกอบในประเทศเพื่อทดแทน โดยที่ผ่านมาบริษัทฯ
  ได้มีการเปลี่ยนมาจัดซื้อวัตถุดิบและชิ้นส่วนประกอบบางประเภทจากคู่ค้าในประเทศแทน
  เพื่อช่วยลดต้นทุนที่เกี่ยวข้อง โดยเฉพาะอย่างยิ่งต้นทุนค่าขนส่งและภาษีนำเข้า
  ในส่วนความเสี่ยงด้านการทำสัญญาให้ความช่วยเหลือทางด้านพึ่งพิงเครื่องหมายการค้า
  และทางด้านเทคนิคดังกล่าวข้างต้น บริษัทฯ คาดว่าโอกาสที่จะไม่ได้รับการต่ออายุสัญญากับ TSK
  นั้น มีความเป็นไปได้น้อยมาก เนื่องจาก TSK มีสถานะเป็นผู้ถือหุ้นรายใหญ่ของบริษัทฯ
  โดยถือในอัตราร้อยละ 26.94 อีกทั้งยังให้คำมั่นสัญญาเป็นลายลักษณ์อักษรแก่บริษัทฯ
  ว่าจะดำเนินการต่อสัญญาให้อีก 5 ปี ภายหลังจากที่สัญญาฉบับปัจจุบันแต่ละฉบับหมดอายุลง
  (ตามนโยบายในการต่อสัญญาของ TSK ที่ใช้กับบริษัทในเครือทุกบริษัท)
  และจากการที่ได้ร่วมลงทุนกันมาเป็นเวลานานกว่า 24 ปี ทำให้มีความมั่นใจว่า TSK
  จะร่วมเป็นผู้ถือหุ้นและมีเจตนารมณ์ช่วยให้บริษัทฯ สามารถเจริญเติบโตได้อย่างต่อเนื่องต่อไป
  ด้วยเหตุนี้ความเสี่ยงในเรื่องดังกล่าวจึงค่อนข้างต่ำ

1.2 ความเสี่ยงจากการแข่งขันจากต่างประเทศ

บริษัทฯ อาจมีความเสี่ยงจากการแข่งขันคู่แข่งรายใหม่
ซึ่งเป็นผู้ประกอบการต่างชาติที่ย้ายฐานการผลิตชิ้นส่วนเข้ามาภายใต้ข้อตกลงเขตการค้าเสรีกับต่างชาติ
ปัจจัยหลักที่ทำให้ผู้ประกอบการสามารถรักษาความสามารถในการแข่งได้คือ คุณภาพ
ต้นทุนการผลิตที่ต้องสอดคล้องกับความต้องการของลูกค้า การส่งมอบที่ทันต่อเวลา
และการบริการหลังการขายทำให้ลูกค้าเกิดความมั่นใจ โดยบริษัทฯ
ได้มีการกำหนดกลยุทธ์ทางการตลาดที่สำคัญคือ มุ่งเน้นการผลิตภัณฑ์ที่มีคุณภาพ
การจัดส่งที่ตรงต่อเวลา และการกำหนดราคาผลิตภัณฑ์ที่เหมาะสมและสามารถแข่งขันกับคู่แข่งได้
อีกทั้ง บริษัทฯมีกลุ่มลูกค้าเป็นผู้ผลิตชั้นนำที่มีฐานการผลิตในประเทศไทย
และมีความสัมพันธ์ที่ดีกับลูกค้าเหล่านี้มาโดยตลอด ดังนั้น
ความเสี่ยงจากการเข้ามาของคู่แข่งขันจากต่างประเทศจึงมีค่อนข้างน้อย

1.3 ความเสี่ยงจากความผันผวนของราคาวัตถุดิบ

  ในปี 2548 บริษัทฯ มีการจัดซื้อวัตถุดิบหลัก ได้แก่ เหล็ก ลวดโลหะ เม็ดพลาสติก และยาง
  โดยมีมูลค่ารวมกว่าร้อยละ 50 ของมูลค่าวัตถุดิบและชิ้นส่วนประกอบที่บริษัทฯ จัดซื้อ
  โดยราคาวัตถุดิบเหล่านี้ได้รับผลกระทบจากความผันผวนของราคาซื้อขาย
  อันเนื่องมาจากสภาวะอุปสงค์และอุปทานของเหล็ก เม็ดพลาสติก และยางในตลาดโลก
  ซึ่งปัจจัยดังกล่าวเป็นปัจจัยที่อยู่เหนือความควบคุมของบริษัทฯ

  อย่างไรก็ตาม ความเสี่ยงจากความผันผวนของราคาวัตถุดิบหากมีนัยสำคัญ บริษัทฯ
  เชื่อว่าสามารถที่จะปรับราคาผลิตภัณฑ์ให้สอดคล้องกับต้นทุนวัตถุดิบที่มีความผันผวนได้
  ตามข้อตกลงในสัญญาซื้อขายชิ้นส่วนที่บริษัทฯ ทำกับลูกค้านั้น โดยได้กำหนดให้บริษัทฯ
  และลูกค้าสามารถพิจารณาปรับราคาได้เป็นครั้งคราว เช่น ทุก ๆ 6 เดือน หรือทุก ๆ
  ครั้งที่มีการเปลี่ยนแปลงของราคาวัตถุดิบตั้งแต่ร้อยละ 3 ขึ้นไป เป็นต้น
  ซึ่งการปรับราคาแต่ละครั้งคู่สัญญาทั้ง 2 ฝ่ายจะทำการตกลงร่วมกัน
  โดยในบางครั้งลูกค้าจะยินยอมให้มีการปรับราคาย้อนหลังด้วย
  ซึ่งการปรับราคาได้ดังกล่าวจะช่วยทำให้ผลกระทบจากความผันผวนของราคาวัตถุดิบลดลง

  1.4 ความเสี่ยงจากความผันผวนของอัตราแลกเปลี่ยนเงินตราต่างประเทศ

  ในปี 2548 การจัดซื้อวัตถุดิบและชิ้นส่วนประกอบของบริษัทฯ
  บางส่วนเป็นการนำเข้าจากต่างประเทศ ประมาณร้อยละ 27
  ของยอดซื้อวัตถุดิบและชิ้นส่วนประกอบทั้งหมด โดยบริษัทฯ
  มียอดการสั่งซื้อวัตถุดิบและชิ้นส่วนประกอบทั้งหมดที่เป็นสกุลเงินตราต่างประเทศตลอดทั้งปีเทียบเท่าเงินบาทจำนวนประมาณ
  306 ล้านบาท
  ซึ่งประกอบด้วยยอดซื้อที่เป็นสกุลเงินเยนญี่ปุ่นและดอลล่าห์สหรัฐในอัตราส่วนประมาณ 4 ต่อ 1
  โดยมียอดหนี้คงค้างที่ถึงกำหนดชำระรวมสูงสุดเฉลี่ย ณ ขณะใดขณะหนึ่งประมาณไม่เกิน 130
  ล้านบาท ซึ่งทำให้บริษัทฯ
  มีความเสี่ยงจากความผันผวนของอัตราแลกเปลี่ยนเงินตราต่างประเทศในกรณีที่อัตราแลกเปลี่ยนมีการปรับตัวสูงขึ้น

  อย่างไรก็ตาม บริษัทฯ
  ได้รับอนุมัติวงเงินในการซื้อเงินตราต่างประเทศล่วงหน้าจากสถาบันการเงินแห่งหนึ่งเป็นจำนวนเงินเทียบเท่าเงินบาททั้งสิ้น
  130 ล้านบาท ซึ่งการมีวงเงินดังกล่าวจะช่วยให้บริษัทฯ
  สามารถลดความเสี่ยงจากความผันผวนของอัตราแลกเปลี่ยนเงินตราต่างประเทศได้
  แต่ในปัจจุบันบริษัทฯ ยังไม่ได้มีการใช้วงเงินดังกล่าว
  เนื่องจากเห็นว่าอัตราแลกเปลี่ยนยังไม่มีความผันผวนเกิดขึ้นมากนัก

  1.5 ความเสี่ยงจากการพึ่งพิงลูกค้ารายใหญ่

  ปัจจุบันบริษัทฯ มีลูกค้ารายใหญ่ประมาณ 5 ราย อันประกอบไปด้วย บริษัทผู้ผลิตรถยนต์รายใหญ่ 3
  รายและผู้ผลิตรถจักรยานยนต์รายใหญ่ 2 ราย
  โดยรายได้รวมจากการขายผลิตภัณฑ์ให้แก่บริษัทเหล่านี้คิดเป็นประมาณร้อยละ 79
  ของรายได้รวมของบริษัทฯ ในปี 2548 ดังนั้น บริษัทฯ
  จึงอาจมีความเสี่ยงทางด้านรายได้หากผู้ผลิตรายใดรายหนึ่งลดปริมาณการผลิตหรือเลิกการสั่งซื้อผลิตภัณฑ์จากบริษัทฯ
  ซึ่งอาจมีผลกระทบต่อการประกอบธุรกิจ สถานะทางการเงิน และผลการดำเนินการของบริษัทฯ
  ในอนาคต

  อย่างไรก็ตาม บริษัทฯ
  เป็นผู้ผลิตสายควบคุมสำหรับรถยนต์และรถจักรยานยนต์และชุดควบคุมรางกระจกหน้าต่างรถยนต์ดำเนินธุรกิจมากว่า
  26 ปี โดยมีการพัฒนาประสิทธิภาพการผลิตจนทำให้บริษัทฯ มีชื่อเสียง
  มีเทคโนโลยีการผลิตที่มีคุณภาพและมีประสิทธิภาพที่เป็นที่ยอมรับอย่างกว้างขวาง
  มีต้นทุนการผลิตผลิตภัณฑ์ที่แข่งขันได้
  มีการทำธุรกิจกับบริษัทผู้ผลิตรถยนต์และรถจักรยานยนต์รายใหญ่มาเป็นเวลานาน
  อีกทั้งมีผู้ถือหุ้นรายใหญ่คือนิปปอน เคเบิล ซิสเต็ม อิงค์
  ซึ่งเป็นผู้ผลิตสายควบคุมชั้นนำของประเทศญี่ปุ่น ตลอดจนการเป็นบริษัทในกลุ่มของ ซัมมิท โอโต
  กรุ๊ป ซึ่งเป็นผู้ผลิตชิ้นส่วนรถยนต์และรถจักรยานยนต์รายใหญ่ของประเทศไทย
  ที่มีประสบการณ์ในธุรกิจมานาน เป็นผู้ผลิตที่มีความน่าเชื่อถือในเรื่องของคุณภาพผลิตภัณฑ์
  โดยผลิตภัณฑ์ของบริษัทในกลุ่มครอบคลุมถึงอุปกรณ์และชิ้นส่วนเกือบทุกชนิดในรถยนต์และรถจักรยานยนต์
  อาทิ ตัวถัง เบาะที่นั่ง ผนังประตูข้าง ฯลฯ ซึ่งจากความน่าเชื่อถือเหล่านี้ทำให้บริษัทฯ
  เชื่อว่ามีความเป็นไปได้ค่อนข้างต่ำที่บริษัทผู้ผลิตรถยนต์และรถจักรยานยนต์เหล่านี้จะเปลี่ยนไปสั่งซื้อจากคู่แข่งของบริษัทฯ
  อนึ่ง บริษัทฯ
  ได้มีนโยบายกระจายความเสี่ยงโดยมีแผนการจะเพิ่มการส่งออกไปยังต่างประเทศมากขึ้นเพื่อเป็นการลดความเสี่ยงจากการพึ่งพิงลูกค้ารายใหญ่อีกทางหนึ่งด้วย

  1.6 ความเสี่ยงจากการที่บริษัทฯ มีกลุ่มผู้ถือหุ้นรายใหญ่ถือหุ้นรวมกันเกินกว่าร้อยละ 50
  และการมีอำนาจในการบริหารจัดการบริษัท
  และผลประโยชน์ของผู้ถือหุ้นรายใหญ่อาจมีความขัดแย้งกับผลประโยชน์ของบริษัทฯ
  และ/หรือผู้ถือหุ้นรายอื่นของบริษัทฯ

  ปัจจุบัน บริษัทฯ มีกลุ่มผู้ถือหุ้นรายใหญ่ 3 กลุ่ม คือกลุ่มจุฬางกูร กลุ่มพัฒนะเมลือง และนิปปอน
  เคเบิล ซิสเต็ม อิงค์ ถือหุ้นรวมกันในสัดส่วนร้อยละ 70.47
  ของทุนจดทะเบียนและชำระแล้วของบริษัทฯ
  ทำให้สามารถควบคุมมติที่ประชุมผู้ถือหุ้นได้เกือบทั้งหมด
  ยกเว้นมติที่กฎหมายหรือข้อบังคับกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ทำให้ผู้ถือหุ้นรายอื่นอาจไม่สามารถรวมคะแนนเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้
  รวมถึงในบางกรณี ผลประโยชน์ของกลุ่มผู้ถือหุ้นรายใหญ่อาจขัดแย้งกับผลประโยชน์ของบริษัทฯ
  หรือผลประโยชน์ของผู้ถือหุ้นรายอื่นของบริษัทฯ
  นอกจากนี้กลุ่มผู้ถือหุ้นรายใหญ่ยังเป็นผู้มีอำนาจในการบริหารจัดการบริษัทฯ
  โดยมีตำแหน่งเป็นกรรมการบริษัทฯ จำนวน

  7 ท่าน จากกรรมการบริษัทฯ ทั้งหมด 10 ท่าน
  และคณะกรรมการบริหารทั้งหมดมาจากกลุ่มผู้ถือหุ้นใหญ่
  จึงมีความเสี่ยงจากการที่กลุ่มผู้ถือหุ้นรายใหญ่มีอำนาจบริหารจัดการอย่างเบ็ดเสร็จ
  และใช้อำนาจในการบริหารจัดการดังกล่าวไปในทางที่ขัดหรือแย้งกับผลประโยชน์ของบริษัทฯ
  และ/หรือผู้ถือหุ้นรายย่อย ซึ่งอาจมีผลกระทบต่อการประกอบธุรกิจในอนาคต

  อย่างไรก็ตาม บริษัทฯ
  เชื่อว่าจากการที่ได้แต่งตั้งกรรมการที่เป็นบุคคลภายนอกและมีความเป็นอิสระเข้ามาเพิ่มเติมอีก 3
  ท่าน
  เพื่อทำหน้าที่ในการตรวจสอบการดำเนินงานของผู้บริหารและดูแลผลประโยชน์ของผู้ถือหุ้นรายย่อย
  อีกทั้งยังได้ทำการว่าจ้างผู้เชี่ยวชาญอิสระ คือบริษัท ดีลอยท์ ทู้ช โธมัทสุ ไชยยศ จำกัด
  เพื่อตรวจสอบระบบการควบคุมภายในของบริษัทฯ
  เพื่อพัฒนาระบบควบคุมภายให้มีความเหมาะสมตามหลักบรรษัทภิบาลที่ดี
  มีขั้นตอนการดำเนินงานที่โปร่งใส และสามารถตรวจสอบการบริหารงานได้ ดังนั้น
  จึงมีความเป็นไปได้น้อยที่จะเกิดความเสี่ยงดังกล่าวขึ้น

  1.7 ความเสี่ยงจากการชดใช้ค่าเสียหายจากผลิตภัณฑ์ (Warranty Claim)

  ตามที่บริษัทฯ มีหน้าที่ในการรับประกันคุณภาพของผลิตภัณฑ์และต้องรับผิดชอบต่อลูกค้าของบริษัทฯ
  ในกรณีที่เกิดความเสียหายขึ้นเนื่องจากผลิตภัณฑ์ของบริษัทฯ โดยสัญญาซื้อขายชิ้นส่วนระบุให้บริษัทฯ
  ต้องชำระค่าเสียหายจากผลิตภัณฑ์ (Warranty Claim) นั้น
  หากผู้ผลิตรถยนต์และรถจักรยานยนต์เรียกร้องให้บริษัทฯ ชำระค่าเสียหายจากผลิตภัณฑ์
  (Warranty Claim) ในจำนวนเท่ากับหรือมากกว่ายอดขายของบริษัท
  และศาลมีคำสั่งเป็นที่สุดให้บริษัทฯ ชำระเงินจำนวนดังกล่าว บริษัทฯ
  จึงอาจได้รับผลกระทบต่อการประกอบธุรกิจในอนาคต คือสัญญาประเภท Back-to-back
  กล่าวคือ เมื่อมีผู้บริโภคเรียกร้องให้ผู้ผลิต

  รถยนต์และรถจักรยานยนต์ชำระค่าเสียหายจากผลิตภัณฑ์
  และหากพิสูจน์ได้ว่าความเสียหายเกิดขึ้นมาจากความบกพร่องในผลิตภัณฑ์ของบริษัทฯ บริษัทฯ
  จะต้องร่วมรับผิดชอบในการชำระค่าเสียหายจากผลิตภัณฑ์ด้วย
  ซึ่งตามสัญญาไม่ได้มีการจำกัดวงเงินสูงสุดที่บริษัทฯ ต้องรับผิดชอบไว้ ทั้งนี้
  ค่าเสียหายจากผลิตภัณฑ์ดังกล่าวยังรวมถึงค่าใช้จ่ายอื่น ๆ
  ที่เกี่ยวข้องอันเนื่องมาจากความเสียหายที่เกิดขึ้นเนื่องจากผลิตภัณฑ์ของบริษัทฯ เช่น
  ค่าใช้จ่ายในการแก้ไขซ่อมแซมซึ่งรวมถึงค่าแรงในการซ่อมแซมด้วย เป็นต้น

  อย่างไรก็ดี ในปี 2548 ที่ผ่านมาบริษัทฯ
  มียอดการเรียกร้องจากลูกค้าให้ชดเชยค่าเสียหายจำนวน 250,617 บาท คิดเป็นร้อยละ 0.01
  ของยอดขายรวมของปี 2548 อย่างไรก็ตาม
  การเรียกร้องให้ชดเชยค่าเสียหายดังกล่าวเป็นสัดส่วนที่น้อยเมื่อเทียบกับยอดขายรวม
  และเป็นปกติของการดำเนินธุรกิจ และไม่ใช่ปัจจัยสำคัญในการตัดสินใจสั่งซื้อผลิตภัณฑ์ของลูกค้า
  และเท่าที่ผ่านมาไม่มีผลกระทบอย่างมีนัยสำคัญต่อการดำเนินงานปกติของบริษัทฯ แต่ประการใด
  นอกจากนี้ บริษัทฯ ได้ตระหนักถึงความสำคัญในเรื่องคุณภาพของผลิตภัณฑ์ก่อนส่งให้ลูกค้า บริษัทฯ
  จึงมีมาตรการในการตรวจสอบคุณภาพของผลิตภัณฑ์อย่างถี่ถ้วน
  และยังได้มีการทำสรุปยอดการเรียกร้องให้ชดเชยค่าเสียหายทุก ๆ ครึ่งปี
  เพื่อนำผลลัพธ์ไปวางแผนการตรวจสอบและพัฒนาคุณภาพของผลิตภัณฑ์ต่อไปอีกด้วย ซึ่งบริษัทฯ
  เชื่อว่าจะช่วยลดความเสี่ยงในกรณีที่บริษัทฯ ต้องชำระค่าเสียหายจากผลิตภัณฑ์ (Warranty
  Claim) ได้

  1.8 ความเสี่ยงจากการพึ่งพิงอุตสาหกรรมรถยนต์และรถจักรยานยนต์

  การดำเนินการของบริษัทฯ
  จะเปลี่ยนแปลงสอดคล้องไปกับอุตสาหกรรมรถยนต์และรถจักรยานยนต์เป็นสำคัญ
  ซึ่งหากอุตสาหกรรมรถยนต์และรถจักรยานยนต์อยู่ในภาวะถดถอยหรือภาวะชะงักงัน บริษัทฯ
  ก็จะได้รับผลกระทบในการประกอบธุรกิจได้เช่นเดียวกัน

  อย่างไรก็ตาม
  เนื่องจากทางภาครัฐได้ประกาศอย่างชัดเจนถึงนโยบายในการส่งเสริมให้ประเทศไทยเป็นศูนย์กลางของอุตสาหกรรมรถยนต์ของภูมิภาคเอเชีย
  (Detroit of Asia)
  ตลอดจนการนำเสนอแผนหลักในการพัฒนาอุตสาหกรรมยานยนต์ของประเทศไทย (Thailand
  Automotive Master Plan) ของกระทรวงอุตสาหกรรม
  ทำให้ความเสี่ยงจากการที่อุตสาหกรรมรถยนต์และรถจักรยานยนต์จะเข้าสู่ภาวะถดถอยหรือชะงักงันในอนาคตอันใกล้มีน้อย
  ซึ่งช่วยลดความเสี่ยงจากการที่บริษัทฯ จะได้รับผลกระทบจากการที่ธุรกิจของบริษัทฯ
  ต้องพึ่งพิงอุตสาหกรรมรถยนต์และรถจักรยานยนต์ลง

1.9 ความเสี่ยงจากการแข่งขันในอุตสาหกรรมผลิตชิ้นส่วนรถยนต์และรถจักรยานยนต์

  บริษัทฯ อาจสูญเสียส่วนแบ่งการตลาดให้แก่บริษัทคู่แข่ง
  เนื่องจากอุตสาหกรรมผลิตชิ้นส่วนรถยนต์และรถจักรยานยนต์เป็นอุตสาหกรรมที่มีการแข่งขันสูง
  ทั้งภายในประเทศและต่างประเทศ จึงมีความเสี่ยงที่อาจมีผลกระทบต่อการประกอบธุรกิจ

  อย่างไรก็ตาม
  บริษัทฯเชื่อว่าการผลิตชิ้นส่วนรถยนต์และรถจักรยานยนต์ต้องใช้ขั้นตอนการผลิตที่มีประสิทธิภาพเที่ยงตรง
  เพื่อให้ได้ผลิตภัณฑ์ที่มีคุณภาพสูงตรงกับความต้องการของลูกค้าแต่ละรายนอกจากนี้ในการสั่งซื้อชิ้นส่วนสำหรับรถยนต์หรือรถจักรยานยนต์แต่ละรุ่นนั้น
  บริษัทผู้ผลิตรถยนต์และรถจักรยานยนต์จะทำการคัดเลือกผู้ผลิตชิ้นส่วนในช่วงก่อนการผลิตจริง
  โดยผู้ผลิตชิ้นส่วนที่ผ่านการคัดเลือกแล้วจะได้รับการสั่งซื้อผลิตภัณฑ์
  จากบริษัทผู้ผลิตรถยนต์และรถจักรยานยนต์อย่างต่อเนื่องตลอดระยะเวลาการประกอบรถยนต์และรถจักรยานยนต์รุ่นนั้น
  ๆ
  อีกทั้งการเปลี่ยนแปลงรุ่นของรถยนต์และรถจักรยานยนต์ไม่มีผลต่อการเปลี่ยนแปลงเทคโนโลยีในการผลิตสายควบคุมและชุดควบคุมรางกระจก

  หน้าต่างรถยนต์มากนัก โดยเฉพาะอย่างยิ่งรถจักรยานยนต์
  ที่แม้ว่าจะเปลี่ยนรุ่นไปก็มักจะใช้สายควบคุมคล้ายเดิม ดังนั้น
  บริษัทฯในฐานะที่เป็นผู้ผลิตสายควบคุมสำหรับรถยนต์และรถจักรยานยนต์และชุดควบคุมรางกระจกหน้าต่างรถยนต์ซึ่ง
  ดำเนินธุรกิจมายาวนาน เป็นผู้ผลิตรายใหญ่รายหนึ่งของประเทศ
  และมีผลงานและชื่อเสียงที่เป็นที่ยอมรับอย่างกว้างขวางในกลุ่มผู้ผลิตรถยนต์และรถจักรยานยนต์มาเป็นเวลานาน
  ทำให้บริษัทฯ มีความได้เปรียบบริษัทคู่แข่งอื่น ๆ
  ในการผลิตสายควบคุมและชุดควบคุมรางกระจกหน้าต่างรถยนต์
  สำหรับการประกอบรถยนต์และรถจักรยานยนต์ในประเทศ